Victoria ur-jauzietako zubia

Victoria ur-jauzietako zubia (ingelesez: Victoria Falls Bridge) Zambia eta Zimbabwe elkartzen dituen trenbide luzea da. Zambezi ibaia zeharkatzen du eta Victoria ur-jauzietatik hurbil dagoenez haien izena hartzen du. Zambia eta Zimbabwe lotzen dituen trenbide bakarra da, eta herrialde bien arteko hiru pasabideetako bat. Historia Cecil Rhodes enpresaburu ingelesak irudikatu zuen trenbide luze baten parte izan behar zuen. Hark Lurmutur Hiria (Hegoafrikan) eta Kairo (Egipton) lotuko zituen trenbidea diseinatu zuen eta puntu honetan Victoria ur-jauzien aparra sentituko zuen zubi bat irudikatu zuen. Egitsmo handi hura ez zen bete azkenean. Victoria ur-jauzietako zubia George Andrew Hobson injeniariak diseinatu zuen. Ingalaterran eraiki zen 1904an, Darlington hirian, ondoren Mozambikera itsasontziz garraiatu eta Zambezi ibaian gora eraman zen. 1905eko irailaren 12an inaguruatu zen azkenik, Ingalaterran eraikitzen hasi eta 14 hilabetetara. George Darwinek inauguratu zuen, Charles Darwinen semeak, Britainia Handiko Zientzia Garapeneko Elkartearen zuzendaria zenak. Deskribapena Altzairuz egindako zubia da. 198 metrotako luzera du eta arku parabolikoaren zubibegia 156,50 metrotakoa da. Azpian igarotzen den Zambezi ibaitik 128 metrotako altueran dago. Gaur egun trenbidea izateaz gain autoentzako errepidea eta oinezkoentzako pasabidea ere baditu. Turismoa eta kirolak Victoria ur-jauziak hurbiletik ikusteko aukera ona da. Zubiaren eraikuntzaren historia kontatzen duen museo bat ere bada Livingstone (Zambia) hirian eta bisita gidatuak antolatzen dira. Gaur egun 111 metrotako gomasaltoa egiten da. 2011n neska australiar bat ibaira erori zen, eta 24 metrotako erorketaz gain ibaiaren korrontea handia izan arren eta krokodiloak egon arren bizirik atera zen. Orduan segurtasun neurri bereziak ezarri ziren. Erreferentziak Kanpo estekak